《陈观察过草堂余适游金华山中不值》
明代·胡应麟

西风遥驻越江船，竹径深惭问草玄。星斗乍看题凤日，云霞长护牧羊天。

秋明斧钺群山外，梦隔旌旗一水前。莫诧雁南风景绝，平津开阁候登仙。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。